七愛詩 盧徵君
作者：皮日休
朝代：唐

paragraphs: 吾愛盧徵君，高臥嵩山裏。
百辟未一顧，三徵方暫起。
坦腹對宰相，岸幘揖天子。
建禮門前吟，金鑾殿裏醉。
天下皆餔糟，真君獨潔己。
天下皆樂聞，徵君獨洗耳。
天下皆懷羞，徵君獨多恥。
銀黃不妨懸，赤紱不妨被。
而於心抱中，獨作羲皇地。
籃輿一云返，泥詔褒不已。
再看緱山雲，重酌嵩陽水。
放曠書裏終，逍遙醉中死。
吾謂伊與周，不若徵君貴。
吾謂巢與許，不若徵君義。
高名無階級，逸迹絕涯涘。
萬世唐書中，逸名不可比。
粵吾慕真隱，強以骨肉累。
如教不爲名，敢有徵君志。